title: She Wore a Yellow Ribbon
text: She Wore a Yellow Ribbon (títol orichinal en anglés, en aragonés Ella portaba una cinta amariella; enguerada en Aragón con o títol en castellano de La legión invencible, A lechión invencible en aragonés) ye una cinta de western belico de cine estausunidense dirichida en 1949 por John Ford, como la segunda cinta d'a suya clamada trilochía d'a caballería chunto con Fort Apache (1948) y Rio Grande (1950). Con un guión de Frank S. Nugent y Laurence Stallings adaptau de dos obras de James Warner Bellah publicadas en The Saturday Evening Post (The Big Hunt  en 1947 y War Party 1948), una Banda Sonora Orichinal de Richard Hageman y una dirección de fotografía de Winton C. Hoch, produció la cinta Merian C. Cooper (no acreditau) ta la productora Argosy Pictures. Entre l'elenco d'a cinta podemos trobar a destacaus actors, como John Wayne, Joanne Dru, John Agar, Ben Johnson, Harry Carey Jr., Victor McLaglen, Mildred Natwick u George O'Brien, entre d'atros.
  
  Lo títol d'a cinta ye alusivo a la canción She Wore a Yellow Ribbon, muit popular en as Fuerzas Armadas d'Estaus Unius y que fa referencia a bella costumbre d'a sociedat estausunidense de portar una cinta de color amariella u de marcar a casa u bello elemento d'a mesma, como un árbol d'o chardín u la suya frontera, ta indicar que s'aspera que torne una persona aimada.
  
  Argumento 
  O capitán Nathan Cutting Brittles ye en 1876 un viello militar con quantos anyos de servicio en a Caballería de l'exercito estausunidense y se troba bien amán d'a suya chubilación, que no podrá gaudir con a suya esposa en haber muerto ista bell tiempo entazaga. Se troba destinau en Fort Starke, un chicot puest militar d'abanzada que tiene como misión de cosirar a las tribus de cheyennes y arapaho que se troban en a reserva india. Tanimientres, en ixas envueltas se produz una revuelta d'os lakotas (participando-ne tamién bellos indios arapaho) en o norte que redotan y matan en a batalla de Little Big Horn a lo cheneral George Armstrong Custer. En tener noticias d'ixe exito, bellos cheyennes y arapaho d'a reserva optan por fuyir ta luitar contra las tropas estausunidenses.
  
  A lo capitán Brittles se li ordena de perseguir a los fuyius a l'empar que de protecher a la muller y a la filla d'o suyo superior, Abby Allshard y Olivia Dandridge, que han de marchar ta pillar una dilichencia y dixar d'estar en periglo con a revuelta. Lo viache se complica en existir un trianglo amoroso entre Olivia, la filla, y los oficials Flint Cohill y Ross Pennell, preocupaus amás en estar bien amanada la chubilación d'o suyo capitán. Brittles aparentment fracasa en os suyos dos obchectivos y torna en o fuerte con as mullers, con bella amargura en no haber podiu cumplir a suya zaguera misión, que continarán los suyos subordinaus.
  
  Rodache 
  O rodache d'a cinta se fació en a suya mayor parte en scenarios naturals en Monument Valley d'Arizona, un puesto a lo qualo lo director John Ford yera muit aficionau ta rodar-ie, por a espectacularidat d'as suyas imáchens. De feito, ya bi n'heba rodau la primer parte d'a suya dita trilochía d'a caballería (Fort Apache) l'anyo anterior. La espectacularidat d'as imáchens d'a cinta (yera la vez primera que se filmaba ta bella cinta lo Monument Valley en color) se completa en inspirar-se Ford y lo director de fotografía d'a cinta, Winton C. Hoch, en os quadros d'o pintor estausunidense Frederic Remington sobre scenas d'a vida cotidiana en o Far West. Antiparte, la calidat d'o suyo treballo fació que li concedisen l'Oscar a la Millor Fotografía en Color, conseguindo amás la cinta una nominación a lo Premio a lo Millor Guión de Western d'os Premios Writers Guild of America (curiosament, la mesma nominación que ya li heban concediu l'anyo anterior a la suya predecesora en a trilochía), encara que la cinta ganadora d'o premio estió Yellow Sky (1948, William A. Wellman). Cal parar cuenta que la relación d'as cintas de toda la trilochía con la obra de Frederic Remington ya s'acoladia en a darrera scena d'a primer cinta d'a trilochía, Fort Apache, quan un d'os periodistas li pregunta a lo capitán Kirby York (John Wayne) si ha podiu veyer o quadro de Remington sobre la heroica carga de caballería d'o tenient coronel Owen Thursday (Henry Fonda).
  
  Elenco
  
  Premios
  
  Referencias
  
  Vinclos externos 
  
    She Wore a Yellow Ribbon en Internet Movie Database.
    She Wore a Yellow Ribbon en l' American Film Institute Catalog de l'American Film Institute.
    She Wore a Yellow Ribbon en TCM Movie Database.
    She Wore a Yellow Ribbon en AllMovie.
    She Wore a Yellow Ribbon en Box Office Mojo.
    She Wore a Yellow Ribbon en FilmAffinity.
  
  Cintas ambientadas en Arizona
  Cintas ambientadas en os anyos 1870
  Cintas d'Estaus Unius
  Cintas de cine belico
  Cintas de western
  Cintas dirichidas por John Ford
  Cintas en anglés
  Cintas en blanco y negro
  Cintas interpretadas por John Wayne
  Cintas interpretadas por Joanne Dru
  Cintas interpretadas por John Agar
  Cintas interpretadas por Ben Johnson
  Cintas interpretadas por Harry Carey Jr.
  Cintas interpretadas por Victor McLaglen
  Cintas interpretadas por Mildred Natwick
  Cintas interpretadas por George O'Brien
  Cintas rodadas en Arizona